**Par nodokļu parādiem nepilngadīgajiem**

Valsts ieņēmuma dienests (turpmāk - VID) savā darbībā konstatējis gadījumus, ka nodokļu parāds, kas radies atsavinot nekustamo īpašumu un, neveicot ar darījumu saistīto nodokļu samaksu budžetā, piedzenams no nepilngadīgām personām. Ievērojot konstatēto, VID aicina vērst bāriņtiesu uzmanību bērnu mantisko tiesību aizsardzības nodrošināšanā, lai nepieļautu nepilngadīgo personu tiesību un ar likumu aizsargāto interešu aizskārumu.

 Saskaņā ar Latvijas Republikas Civillikumā (turpmāk - Civillikums) noteikto, pārdot nepilngadīgajam piederošu nekustamo īpašumu, pieļaujams tikai atsevišķos gadījumos:

1) izdalot mantojumu starp pilngadīgajiem un nepilngadīgajiem mantiniekiem;

2) neatliekamu parādu samaksai, kas pārgājuši uz viņu kopā ar mantojumu;

3) ja nav nekādu citu līdzekļu viņa uzturam;

4) ja pārdošana ir vienīgais līdzeklis novērst nepilngadīgajam draudošu ievērojamu zaudējumu.

Par minētajiem gadījumiem aizbildnim jāziņo bāriņtiesai, kura, apsvērusi norādītos apstākļus un pārliecinājusies par nodomātās pārdošanas vajadzību vai derīgumu, vai nu pati atļauj pārdot, ja nekustamais īpašums novērtēts ne augstāk par 14 000 *euro*, vai arī, ja tas novērtēts augstāk, iesniedz lietu izšķirt tiesai.[[1]](#footnote-1)

Bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību.[[2]](#footnote-2) Bāriņtiesa aizstāv bērna vai aizgādnībā esošās personas personiskās un mantiskās intereses un tiesības.[[3]](#footnote-3) Kā arī aizstāv[[4]](#footnote-4) un uzrauga nepilngadīgā bērna mantiskās intereses [Civillikumā](http://likumi.lv/doc.php?id=225418) paredzētajos gadījumos.[[5]](#footnote-5)

Ņemot vērā Bāriņtiesas uzdevumus nepilngadīgo personu mantisko tiesību aizsardzībā un uzraudzībā, secināms, ka bāriņtiesām gadījumos, kad tiek atsavināti nepilngadīgo personu nekustamie īpašumi, ir jāraugās, lai šie darījumi neaizskartu nepilngadīgās personas tiesiskās intereses. Proti, nebūtu pieļaujami gadījumi, ka personas, kas nepilngadīgās personas vārdā atsavina nekustamo īpašumu, normatīvajos aktos noteiktajā kārtībā neaprēķina un nesamaksā budžetā nodokļu maksājumus, kā rezultātā nepilngadīgajām personām pēc darījuma veikšanas izveidojās nodokļu maksājumu parādi.

Tādējādi bāriņtiesām, aizstāvot nepilngadīgo personu tiesiskās intereses, nepieciešams veikt pasākumus, lai nodrošinātu, ka persona, kas nepilngadīgās personas vārdā ir pilnvarota veikt atsavināšanas darījumu, nodrošina arī nodokļu aprēķināšanu un samaksu tiesību normās noteiktajā kārtībā un termiņā.

 Tiesību normas neparedz nodokļu parādu piedziņas ierobežojumus attiecībā uz nepilngadīgām personām, tāpat tiesību normas neparedz atbrīvot nepilngadīgās personas no nokavējuma naudas aprēķināšanas[[6]](#footnote-6) nokavētajiem nodokļu maksājumiem, kā arī neparedz atbrīvot no pienākuma segt izpildes izdevumus[[7]](#footnote-7) piedziņas procesā. Tādējādi nepilngadīgās personas interesēs ir normatīvajos aktos noteiktajā kārtībā un termiņā veikt nodokļu aprēķināšanu un samaksu budžetā.

1. Civillikuma 280.pants. [↑](#footnote-ref-1)
2. Bāriņtiesas likuma 4.panta otrā daļa. [↑](#footnote-ref-2)
3. Bāriņtiesas likuma 17.panta 1.punkts. [↑](#footnote-ref-3)
4. Bāriņtiesas likuma 21.pants. [↑](#footnote-ref-4)
5. Bāriņtiesas likuma 31.pants. [↑](#footnote-ref-5)
6. Likuma “Par nodokļiem un nodevām” 29.panta otrā daļa. [↑](#footnote-ref-6)
7. Civilprocesa likuma 568.panta pirmā daļa. [↑](#footnote-ref-7)